CELEX: 52018PC0240
Language: mt
Date: 2018-04-25 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati f’isem l-Unjoni Ewropea biex jiġu konklużi Ftehim ta’ Sħubija dwar is-Sajd Sostenibbli u protokoll mar-Repubblika ta’ Madagascar

IL-KUMMISSJONI EWROPEA
            Brussell, 25.4.2018
            COM(2018) 240 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati f’isem l-Unjoni Ewropea biex jiġu konklużi Ftehim ta’ Sħubija dwar is-Sajd Sostenibbli u protokoll mar-Repubblika ta’ Madagascar
            {SWD(2018) 143 final}{SWD(2018) 144 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI
            
            
               •Raġunijiet u għanijiet tal-proposta
            
            
               Il-Kummissjoni tipproponi li tinnegozja Ftehim ta’ Sħubija dwar is-Sajd Sostenibbli ġdid u protokoll mar-Repubblika ta’ Madagascar li jissodisfa l-ħtiġijiet tal-flotta tal-Unjoni u li jkun konformi mar-Regolament (UE) Nru 1380/2013 dwar il-Politika Komuni tas-Sajd (PKS) u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-Ftehim ta’ Sħubija dwar is-Sajd (FPA) attwali bejn l-Unjoni Ewropea u Madagascar ġie konkluż fl-1 ta’ Jannar 2007
                     1
                  . B’dan huwa propost li jiġi nnegozjat Ftehim ta’ Sħubija dwar is-Sajd Sostenibbli ġdid sabiex jiġu integrati ċerti dispożizzjonijiet inklużi fir-Regolament (UE) No1380/2013
                     2
                  , li mhumiex koperti mill-FPA attwali. Il-Protokoll
                     3
                   ta’ erba’ snin attwali għall-FPA daħal fis-seħħ fl-1 ta’ Jannar 2015 u se jiskadi fil-31 ta’ Diċembru 2018. Dan jiffissa l-opportunitajiet tas-sajd tal-flotta tal-Unjoni u l-kontribuzzjoni finanzjarja korrispondenti mħallsa mill-Unjoni u s-sidien tal-bastimenti. Il-kontribuzzjoni finanzjarja pubblika annwali tal-UE dovuta lil Madagascar tammonta għal EUR 1 487 500
                     4
                  , li minnhom EUR 700 000 huma allokati għall-appoġġ settorjali.
               
            
            
               L-FPA ma’ Madagascar jipprovdi opportunitajiet tas-sajd li jimmiraw it-tonn u speċijiet migratorji ħafna għall-bastimenti tal-UE minn 4 Stati Membri (Spanja, Franza, il-Portugall u l-Italja). L-Unjoni Ewropea diġà għandha netwerk żviluppat ta’ Ftehimiet bilaterali ta’ Sħubija dwar is-Sajd Sostenibbli (SFPAs) fl-Oċean Indjan, jiġifieri mas-Seychelles u Mauritius.
            
            
               
                  L-SFPAs jikkontribwixxu għall-promozzjoni tal-għanijiet tal-PKS fuq livell internazzjonali, filwaqt li jiżguraw li l-attivitajiet tas-sajd tal-Unjoni barra l-ilmijiet tal-Unjoni jkunu bbażati fuq l-istess prinċipji u standards bħal dawk applikabbli skont id-dritt tal-Unjoni. Barra minn hekk, l-SFPAs irawmu kooperazzjoni xjentifika bejn l-UE u s-sieħeb tagħha, jippromwovu t-trasparenza u s-sostenibbiltà għal ġestjoni aħjar tar-riżorsi tas-sajd u jħeġġu l-governanza billi jappoġġaw il-monitoraġġ, il-kontroll u s-sorveljanza tal-attivitajiet tal-flotot nazzjonali u dawk barranin u jipprovdu fondi għall-ġlieda kontra s-sajd illegali, mhux irrappurtat u mhux irregolat (IUU) u jikkontribwixxu għall-iżvilupp sostenibbli tal-industrija tas-sajd lokali. L-SFPAs isaħħu l-pożizzjoni tal-Unjoni Ewropea fl-organizzazzjonijiet tas-sajd internazzjonali u reġjonali, b’mod partikolari fil-Kummissjoni għat-Tonn tal-Oċean Indjan (l-IOTC), li hija l-korp stabbilit skont il-liġi internazzjonali għall-konservazzjoni u l-ġestjoni ta’ speċijiet migratorji ħafna fir-reġjun.
               
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Ftehim ġdid u protokoll ma’ Madagascar huwa konformi mal-azzjoni esterna tal-UE lejn il-pajjiżi tal-Afrika, tal-Karibew u tal-Paċifiku (AKP), u b’mod partikolari mal-għanijiet tal-Unjoni fir-rigward tar-rispett tal-prinċipji demokratiċi, tad-drittijiet tal-bniedem. 
               
               
                  .
               
            
            
               2.ELEMENTI ĠURIDIĊI TAR-RAKKOMANDAZZJONI 
            
            
               •Bażi ġuridika
            
            
               
                  Il-bażi ġuridika għad-deċiżjoni hija pprovduta bl-Artikolu 218 tat-Trattat dwar il-Funzjonament tal-Unjoni Ewropea (it-TFUE), fil-Parti Ħamsa dwar l-azzjoni esterna tal-Unjoni, it-Titolu V dwar il-ftehimiet internazzjonali, li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi.
               
            
            
               •Sussidjarjetà (għall-kompetenza mhux esklużiva) 
            
            
               
                  Mhux applikabbli, kompetenza esklużiva.
               
            
            
               •Proporzjonalità
            
            
               
                  Id-Deċiżjoni hija proporzjonali mal-għan.
               
            
            
               •Għażla tal-istrument
            
         
         
            
               
                  L-istrument huwa previst fl-Artikolu 218(3) u fl-Artikolu 218(4) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Fl-2017-2018, il-Kummissjoni wettqet evalwazzjoni ex post tal-protokoll attwali tal-FPA ta’ Madagascar kif ukoll evalwazzjoni ex ante tal-possibbiltà li l-protokoll jiġġedded. Il-konklużjonijiet tal-evalwazzjoni huma stabbiliti f’Dokument ta’ Ħidma tal-Persunal separat. 
               
               
                  L-evalwazzjoni kkonkludiet li s-setturi tas-sajd tat-tonn tal-UE għandhom interess qawwi f’Madagascar u li t-tiġdid tal-Protokoll jista’ jgħin biex jissaħħu l-monitoraġġ, il-kontroll u s-sorveljanza, u jikkontribwixxi biex il-governanza tas-sajd fir-reġjun tittejjeb. Għall-UE, huwa importanti li jinżamm strument li jippermetti kooperazzjoni settorjali profonda ma’ attur importanti fil-governanza tal-oċeani fil-livell sub-reġjonali minħabba d-daqs tiegħu fiż-żona tas-sajd taħt il-ġurisdizzjoni tagħha. Barra minn hekk, għall-flotta tas-sajd tal-UE, b’mod partikolari bastimenti tas-sajd għat-tonn bit-tartaruni u bastimenti tas-sajd bil-konz ibbażati fil-gżira ta’ Reunion, dan ifisser li jinżamm l-aċċess għal żona tas-sajd importanti għall-implimentazzjoni ta’ strateġiji ta’ sfruttament taħt qafas legali pluriennali internazzjonali.  Għall-awtoritajiet ta’ Madagascar, l-għan huwa li jkomplu r-relazzjonijiet mal-UE biex tissaħħaħ il-governanza tal-oċeani, filwaqt li jibbenefikaw minn appoġġ settorjali apposta li jipprovdi opportunitajiet ta’ finanzjament multiannwali.
               
            
            
               •Konsultazzjonijiet mal-partijiet ikkonċernati
            
            
               
                  L-Istati Membri, ir-rappreżentanti tal-industrija, l-organizzazzjonijiet internazzjonali tas-soċjetà ċivili, kif ukoll l-amministrazzjoni tas-sajd ta’ Madagascar u s-soċjetà ċivili ġew ikkonsultati bħala parti mill-evalwazzjoni. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               
                  Mhux applikabbli
               
            
            
               •Valutazzjoni tal-impatt
            
            
               
                  Mhux applikabbli
               
            
            
               •Idoneità regolatorja u simplifikazzjoni
            
            
               
                  Mhux applikabbli
               
            
            
               •Drittijiet fundamentali
            
            
               
                  Id-Direttivi ta’ negozjar proposti bħala anness tad-deċiżjoni jirrakkomandaw li jiġi awtorizzat il-ftuħ ta’ negozjati, inkluż klawżola dwar il-konsegwenzi tal-ksur tad-drittijiet tal-bniedem u tal-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               
                  Protokoll ġdid se jirrikjedi l-ħlas ta’ kontribuzzjoni finanzjarja lil Madagascar li tkun kompatibbli mal-Qafas Finanzjarju Pluriennali (MFF) 2014-2020, b’mod partikolari fir-rigward ta’ allokazzjonijiet għal-linja baġitarja għall-Ftehimiet ta’ Sħubija dwar is-Sajd Sostenibbli. L-ammonti annwali għall-impenji u l-pagamenti huma stabbiliti fil-proċedura baġitarja annwali, inkluż il-linja ta’ riżerva għal proposti li ma jkunux daħlu fis-seħħ fil-bidu tas-sena.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  In-negozjati mistennija jinfetħu fit-tieni kwart tal-2017.
               
            
         
         
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda li:
               
               
                  - Jenħtieġ li l-Kunsill jawtorizza lill-Kummissjoni biex tiftaħ u tmexxi negozjati biex jiġu konklużi Ftehim ta’ Sħubija dwar is-Sajd Sostenibbli ġdid u protokoll mar-Repubblika ta’ Madagascar;
               
               
                  - Jenħtieġ li l-Kummissjoni tinħatar bħala n-negozjatur tal-UE f’dan il-qasam;
               
               
                  - Jenħtieġ li l-Kummissjoni twettaq in-negozjati tagħha b’konsultazzjoni mal-kumitat speċjali, kif inhuwa stabbilit fit-Trattat dwar il-Funzjonament tal-Unjoni Ewropea;
               
               
                  - Jenħtieġ li l-Kunsill japprova d-direttivi tan-negozjar annessi ma’ din ir-rakkomandazzjoni. 
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati f’isem l-Unjoni Ewropea biex jiġu konklużi Ftehim ta’ Sħubija dwar is-Sajd Sostenibbli u protokoll mar-Repubblika ta’ Madagascar
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari il-paragrafi 3 u 4 tal-Artikolu 218,
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Filwaqt li jenħtieġ li n-negozjati jinfetħu bil-ħsieb li jiġi konkluż Ftehim ta’ Sħubija dwar is-Sajd Sostenibbli ġdid u protokoll ma’ Madagascar, 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata li tiftaħ in-negozjati ma’ Madagascar, bil-ħsieb li jiġu konklużi Ftehim ta’ Sħubija dwar is-Sajd Sostenibbli ġdid u protokoll ma’ Madagascar.
            
            
               Artikolu 2
            
            
               In-negozjati għandhom jitwettqu b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd abbażi tad-direttivi ta’ negozjati tal-Kunsill stabbiliti fl-anness ta’ din id-Deċiżjoni.
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
         
         
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 331 of 17.12.2007, p.3
               
               
                  
                     (2)
                  
                        Ref. Ir-Regolament (UE) Nru 1380/2013, il-Parti IV, It-Titolu II.
               
               
                  
                     (3)
                  
                        Għall-aħħar sentejn tal-Protokoll.  Għas-sentejn preċedenti kienet ta’ EUR 1 566 250.
               
               
                  
                     (4)
                  
                        Ara l-Kapitolu 40 (il-linja ta’ riżerva 40 02 41) f’konformità mal-ftehim interistituzzjonali dwar il-QFP (2013/C373/01).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,25.4.2018
            COM(2018) 240 final
            ANNESS
            ta’ [...]
            Rakkomandazzjoni għal Deċiżjoni tal-Kunsill
            li tawtorizza l-ftuħ ta’ negozjati f’isem l-Unjoni Ewropea biex jiġu konklużi Ftehim ta’ Sħubija dwar is-Sajd Sostenibbli u protokoll mar-Repubblika ta’ Madagascar
            {SWD(2018) 143 final}{SWD(2018) 144 final}
            
               
         
         
            
               ANNESS
            
            
               Direttivi tan-negozjar biex jiġu konklużi Ftehim ta’ Sħubija dwar is-Sajd Sostenibbli ġdid u protokoll bejn l-Unjoni Ewropea u r-Repubblika ta’ Madagascar
            
            
            
               –L-objettiv tan-negozjati huwa l-konklużjoni ta’ Ftehim ta’ Sħubija dwar is-Sajd Sostenibbli ġdid u protokoll bejn l-Unjoni Ewropea u Madagascar f’konformità mar-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni tat-13 ta’ Lulju 2011 dwar id-Dimensjoni Esterna tal-Politika Komuni tas-Sajd.
            
            
               –Biex jitħeġġeġ sajd sostenibbli u responsabbli, filwaqt li jiġu żgurati benefiċċji reċiproċi għall-UE u għal Madagascar permezz ta’ protokoll ġdid, l-objettivi tan-negozjati tal-Kummissjoni għandhom jimmiraw li:
            
            
               ·Jiżguraw l-aċċess għaż-żona tas-sajd ta’ Madagascar u l-awtorizzazzjonijiet neċessarji biex il-bastimenti tal-flotta tal-UE jistadu f’dik iż-żona, sabiex b’hekk jinżamm, fost l-oħrajn, in-netwerk ta’ Ftehimiet ta’ Sħubija dwar is-Sajd Sostenibbli disponibbli għall-operaturi tal-UE;
            
            
               ·Iqisu l-aħjar pariri xjentifiċi disponibbli u l-pjanijiet ta’ ġestjoni rilevanti adottati mill-Organizzazzjonijiet Reġjonali tal-Ġestjoni tas-Sajd (RFMO), sabiex jiġu żgurati attivitajiet tas-sajd sostenibbli u biex tiġi promossa l-governanza tal-oċeani fuq skala internazzjonali. L-attivitajiet tas-sajd jenħtieġ li jiġu diretti esklussivament lejn ir-riżorsi żejda disponibbli, bil-kunsiderazzjoni tal-kapaċità tas-sajd tal-flotta lokali, filwaqt li tingħata attenzjoni speċjali lin-natura migratorja ħafna ta’ xi wħud mill-istokkijiet ikkonċernati;
            
            
               ·Jiksbu sehem xieraq mir-riżorsi tas-sajd, fi proporzjon mal-interessi tal-flotta tal-UE, meta jkunu jinteressaw ukoll lil flotot barranin oħra; filwaqt li titqies l-attività tal-flotta tal-UE fir-reġjun, fid-dawl tal-aqwa valutazzjonijiet xjentifiċi u dawk l-iktar aġġornati;
            
            
               ·Jistabbilixxu djalogu biex tissaħħaħ il-politika settorjali bil-ħsieb li tiġi mħeġġa l-implimentazzjoni ta’ politika tas-sajd responsabbli, f’rabta mal-objettivi tal-iżvilupp tal-pajjiż, partikolarment fir-rigward tal-governanza tas-sajd, tal-ġlieda kontra s-sajd illegali, mhux irrappurtat u mhux irregolat, tal-kontroll, il-monitoraġġ u s-sorveljanza tal-attivitajiet tas-sajd u tal-għoti tal-pariri xjentifiċi, u biex titrawwem ġenerazzjoni tal-impjiegi li tikkontribwixxi fost l-oħrajn, għall-iżvilupp soċjoekonomiku ta’ Madagascar;
            
            
               ·Jinkludu klawżola dwar il-konsegwenzi tal-ksur tad-drittijiet tal-bniedem u tal-prinċipji demokratiċi;
            
            
               ·Jinkludu klawżola biex il-flotta tal-UE tingħata preferenza biex ikollha aċċess għar-riżorsi żejda disponibbli u biex jiġu applikati l-istess kundizzjonijiet tekniċi għall-flotot barranin kollha;
            
            
               ·Jinkludu klawżola ta’ esklużività.
            
            
               –Sabiex l-attivitajiet tas-sajd ma jkunux interrotti, il-Ftehim il-ġdid u l-protokoll għandhom jinkludu klawżola ta’ applikazzjoni proviżorja.
            
            
               –B’mod partikolari, il-Protokoll jenħtieġ li jiddefinixxi:
            
            
               ·l-opportunitajiet tas-sajd, skont il-kategorija, li għandhom jingħataw lill-bastimenti tal-Unjoni Ewropea;
            
            
               ·il-kumpens finanzjarju u l-kundizzjonijiet għall-ħlas tiegħu; kif ukoll
            
            
               ·il-prijoritajiet u l-mekkaniżmi għal implimentazzjoni effettiva tal-appoġġ settorjali u l-monitoraġġ regolari tiegħu.